כוח הסוואנה

כוח הסוואנה (שם מדעי: Varanus exanthematicus) הוא מין של לטאת כוח גדולה החיה בערבות העשב והסוואנות של אפריקה ומכאן שמה. בעבר נחשב לתת-מין של כוח הנילוס.

לכוח זה גפיים קצרות והוא קטן יחסית לבני משפחתו. אורכו המרבי 105-155 ס"מ, אך נפוץ יותר באורך 60-76 ס"מ ומשקלו 300-2,000 גרם, כשהנקבות קטנות בהרבה מהזכרים. הראש מעוגל וקצר יותר מקרוביו ועל הגוף קשקשים גרמיים כהים לאורך הצלעות. הזנב ארוך ושרירי וכך גם הצוואר. הלשון גדולה וכחולה ועוזרת לו להריח ולהתמצא בסביבה.

תפוצתם משתרעת לאורך אפריקה שמדרום לסהרה במדינות: מאורטניה, סנגל, גמביה, גינאה ביסאו, גינאה, סיירה לאון, ליבריה, מאלי, חוף השנהב, בורקינה פאסו, גאנה, טוגו, בנין, ניז'ר, ניגריה, צ'אד, קמרון, הרפובליקה המרכז אפריקאית, סודאן, דרום סודאן, אתיופיה, אריתריאה, קניה, אוגנדה ואולי גם ברפובליקה הדמוקרטית של קונגו וזימבבואה. כמו ששמם מרמז הם חיים בעיקר בערבות עשב וסוואנות ונמצאים מתחת לעצים ושיחים בשעות שאינם פעילים או מתחפרים במאורת טרמיטים או שנבובים.

הכוח הוא אוכל בשר גדול הצד יצורים קטנים יותר כולל כוחי סוואנות קטנים יותר. הוא ניזון בעיקר מפרוקי רגליים שונים כמו מרבי רגליים, צרצרים שונים (בייחוד מהסוג Brachytrupes), עקרבים, עכבישים וכן רכיכות, דגים ודוחיים, ביצים ואף יונקים קטנים.

קישורים חיצוניים

הערות שוליים 

טקסונים שתוארו בידי לואי אוגוסטן גיום בוסק
כוחיים
סודאן: זוחלים
הרפובליקה הדמוקרטית של קונגו: זוחלים
חוף השנהב: זוחלים
אוגנדה: זוחלים
מאוריטניה: זוחלים
זוחלים בסוואנה האפריקנית
בעלי חיים שתוארו ב-1792